
                               PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	             Bucureşti, 6 octombrie 2015

             Nr. Pl-x  509/2014


                                                RAPORT

    asupra

propunerii legislative pentru modificarea şi completarea Ordonanţei Guvernului       nr. 55/2002 privind regimul juridic al sancţiunilor prestării unei activităţi în folosul comunităţii
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Ordonanţei Guvernului nr. 55/2002 privind regimul juridic al sancţiunilor prestării unei activităţi în folosul comunităţii, trimisă cu adresa nr. Pl.x. 509 din 2 decembrie 2014, înregistrată cu nr. 4c-11/1150 din 3 decembrie 2014.
Senatul, în calitate de primă Cameră sesizată, a respins iniţiativa legislativă, în şedinţa din data de 25 noiembrie 2014.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.

Propunerea legislativă are ca obiect de reglementare modificarea şi completarea Ordonanţei Guvernului nr. 55/2002 privind regimul juridic al sancţiunilor prestării unei activităţi în folosul comunităţii, aprobată prin Legea nr. 641/2002, cu modificările şi completările ulterioare, în sensul reglementării condiţiilor privind aplicarea sancţiunii închisorii contravenţionale.
Consiliul Legislativ a avizat negativ iniţiativa legislativă, conform adresei cu nr. 372 din 7 aprilie 2014.

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, cu unanimitate de voturi, în şedinţa din data de 9 decembrie 2014, conform adresei cu nr.4c-5/668/11.12.2014.

Guvernul României, conform punctului de vedere transmis prin adresa cu nr.1098 din 5 iunie 2014, nu susţine adoptarea propunerii legislative pentru modificarea şi completarea Ordonanţei Guvernului nr. 55/2002 privind regimul juridic al sancţiunilor prestării unei activităţi în folosul comunităţii.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 6 octombrie 2015.
La dezbaterea iniţiativei legislative au fost prezenţi 22 deputaţi din numărul total de 26 membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea şi completarea Ordonanţei Guvernului nr. 55/2002 privind regimul juridic al sancţiunilor prestării unei activităţi în folosul comunităţii întrucât închisoarea contravenţională a fost eliminată din sfera sancţiunilor contravenţionale principale prin Ordonanţa de urgenţă a Guvernului nr. 108/2003 pentru desfiinţarea închisorii contravenţionale. 

În actualul cadru constituţional nu poate fi adoptată această propunere legislativă şi nu poate fi instituită închisoarea contravenţională drept sancţiune contravenţională principală întrucât s-ar încălca prevederile art. 23 alin. (13) din Constituţia României, republicată, dispoziţie potrivit căreia “Sancţiunea privativă de libertate nu poate fi decât de natură penală”.

Iniţiativa legislativă face parte din categoria legilor ordinare, în raport cu obiectul şi conţinutul său.

                   VICEPREŞEDINTE,                                      SECRETAR,
             CIPRIAN NICOLAE NICA                   GABRIEL ANDRONACHE



Consilier parlamentar,





Avizat, Şef serviciu,
Rodica Penescu

